**Velikonočna kuharska delavnica v OŠ Horjul**

Vsi smo že misli, da se v letošnjem šolskem letu v učilnici za gospodinjstvo ne bomo več družili z gospemi iz Društva kmečkih in podeželskih žena Dobrova – Horjul – Polhov Gradec, a me je nato lepo presenetil klic gospe Ivane Kokalj, predsednice društva. Povedala mi je, da bi imeli v mesecu aprilu velikonočno kuharsko delavnico. Klica smo se zelo razveselili, nato pa smo se povezali z učenci, ki obiskujejo izbirni predmet NPH (novejša priprava hrane) in tako izvedli medpredmetno povezovanje. Gospe so nas obiskale v torek, 8. 4. 2025, in s seboj kot vedno prinesle veliko dobre volje ter že nekaj pripravljenih sestavin za peko. Ga. Kristina je prinesla tudi res lepo naravno pobarvane in okrašene velikonočne pirhe. Učenci so z go. Ivico za pirhe spekli sladka velikonočna gnezdeca iz kvašenega testa.

Ga. Cilka jim je pokazala, kako se naredi kraljico slovenskih sladkih jedi – potico. Ker ne bi imeli dovolj časa za pripravo velike potice, so se učenci preizkusili v oblikovanju mini potičk, ki so jih dali v okrogle modelčke. Povedali so, da potrebuješ res spretne prste, da najprej razvaljaš na tanko testo, nato pa nanj namažeš orehov nadev. Sledi najtežji del: potičke je treba trdno zviti in odrezati na ravno pravo dolžino, da gre v modelček. Iz preostanka testa in nadeva so nato nastali še štrukeljčki, ptički, piščančki, polžki … Učenci so bili res zadovoljni s svojimi izdelki, ki so se ravno prav spekli. Na koncu je vsak odnesel domov svoje gnezdo s pirhom, mini potičko in še kakšen izdelek iz kvašenega testa. Naslednji dan so mi učenci povedali, kako zelo je bilo dobro vse, kar smo spekli, in da bodo nekaj od tega spekli za veliko noč. Tudi tokrat smo z gospemi preživeli dve poučni, zabavni in ustvarjalni urici, za kar se jim res lepo zahvaljujemo. Tako smo zaključili s kuharskimi delavnicami v tem šolskem letu. Zdaj pa se selimo ven – na šolski vrt, kjer se bomo kmalu spet srečali z gospemi.

Cirila Šramel, mentorica ID Šolski vrt